**ELEMENTI I KRITERIJI OCJENJIVANJA U NASTAVI GEOGRAFIJE\***

# **Sa navedenim elementima, načinima, postupcima i metodama vrednovanja učenici se upoznaju na prvom nastavnom satu tekuće školske godine.**

**I. UVODNE NAPOMENE**

U daljnjem tekstu objašnjen je pojam vrednovanje, navedeni su načini, postupci, elementi i metode vrednovanja, vrste učeničkih radova, načini i elementi njihova vrednovanja te načini formiranja zaključne godišnje ocjene iz nastavnog predmeta Geografija. Vrednovanje, praćenje, provjeravanje i ocjenjivanje u nastavnom predmetu Geografija usklađeno je s aktualnim Pravilnikom (kolovoz 2019.) o načinima, postupcima i elementima vrednovanja učenika u osnovnoj i srednjoj školi.

**II. VREDNOVANJE – pojam**

„Vrednovanje je sustavno prikupljanje podataka u procesu učenja i postignutoj razini kompetencija: znanjima, vještinama, sposobnostima, samostalnosti i odgovornosti prema radu, u skladu s unaprijed definiranim i prihvaćenim načinima, postupcima i elementima, a sastavnice su praćenje, provjeravanje i ocjenjivanje.“

(Pravilnik o načinima, postupcima i elementima vrednovanja učenika u osnovnoj i srednjoj školi; NN 82/2019)

* **Obzirom na svrhu vrednovanje može biti:**
* dijagnostičko
* formativno
* sumativno.

**Dijagnostičko vrednovanje** najčešće se provodi u svrhu inicijalne procjene na početku nastavne godine, a da bi se ostvarila njegova potpuna svrha trebalo bi ga provoditi i prije obrade nove nastavne teme kako bi se utvrdila razina predznanja i vještina kod učenika prije početka procesa poučavanja. Temeljem informacija prikupljenih dijagnostičkim vrednovanjem učitelj prilagođava i planira nastavni proces i svoje poučavanje.

**Formativno vrednovanje** provodi se tijekom učenja i poučavanja i neodvojiv je dio nastavnoga procesa. Svrha formativnog vrednovanja je prikupljanje informacija o napredovanju učenika, utvrđivanje manjkavosti u učenju, a osobito prepoznavanje jakih strana učenika da bi se unaprijedilo buduće učenje i poučavanje. Tijekom formativnog vrednovanja učenik aktivno promišlja o svom učenju te ga unapređuje promjenom strategija učenja kako bi što uspješnije ostvario odgojno-obrazovne ishode.

Kod formativnog vrednovanja izuzetno je važna refleksija o učenju i naučenome. Refleksija je proces u kojem pojedinac kritički promišlja o učenju, o procesu učenja te o onome što je kroz taj proces naučio. Jako je važno učenike upućivati na promišljanje o vlastitome učenju kako bi što bolje spoznali vlastite misaone procese.

**Sumativno vrednovanje** podrazumijeva procjenu razine učeničkih postignuća (naučenoga) na kraju određene faze procesa učenja (npr. Na kraju nastavne cjeline/teme, polugodišta, nastavne godine).

 Tri su osnova pristupa vrednovanju:

* vrednovanje naučenoga,
* vrednovanje za učenje,
* vrednovanje kao učenje.

**Vrednovanje naučenoga (sumativno vrednovanje)** ima za svrhu procjenu razine usvojenosti znanja, vještina i stavova. Ono se provodi tijekom nastavne godine nakon obrađenih i ponovljenih sadržaja kojima se ostvaruju pojedini ishodi ili skupine ishoda.

Sumativno vrednovanje rezultira ocjenom.

**Vrednovanje za učenje** **(formativno vrednovanje)** služi unaprjeđivanju i planiranju budućega učenja i poučavanja, a provodi se tijekom učenja i poučavanja čiji je neodvojivi dio. Ono učenicima pruža mogućnost da tijekom procesa učenja uvide kako mogu unaprijediti svoje učenje, omogućuje učiteljima odrediti sljedeće korake u poučavanju i poticanju učenja, olakšava individualizaciju u pristupu poučavanju i osigurava roditeljima informacije o učenju na temelju kojih mogu dati primjerenu podršku za učenje svomu djetetu.

Vrednovanje za učenje je proces kojim učitelj prikuplja informacije o procesu učenja i poučavanja te ih interpretira.

Mnogobrojne su metode i tehnike kojima se učitelj može poslužiti u procesu prikupljanja informacija, a važno je razumjeti da vrednovanje za učenje ne rezultira ocjenom već mu je svrha formativna – unaprijediti proces učenja i poučavanja.

**Vrednovanje kao učenje (formativno vrednovanje)** razvija kompetenciju “učiti kako učiti”.

Ono omogućuje učenicima razvoj vještina nadgledanja i samovrednovanja učenja, prepoznavanje ciljeva učenja i kriterija vrednovanja, doprinosi razvoju samostalnosti, samoinicijative i samokontrole učenja, omogućuje razvoj samoreguliranoga pristupa učenju.

* **Kvalitetno provjeravanje i ocjenjivanje je:**

**DOBRO PRIPREMLJENO, da bi se ustanovilo:**

- ostvarenje nastavnog plana i programa

- učenikov uspjeh, napredovanje u učenju

- kod učenika spoznaja o osobnim sposobnostima

**OBJEKTIVNO**, **što podrazumijeva:**

- isti radni uvjeti za sve

- zadano vrijeme, jednake upute i objašnjenja

- nemogućnost prepisivanja

**POUZDANO**: pri ponovnoj provjeri (istih osoba) treba dobiti iste rezultate

**VJERODOSTOJNO** (valjano, validno): temelji se na instrumentariju koji osigurava dobivanje realnih podataka

* **Upis ocjena u:**
* Imenik učenika
* Svjedodžba
* Matična knjiga
* E-matica
* bilježnice i različiti radovi učenika

**III. ELEMENTI OCJENJIVANJA IZ GEOGRAFIJE**

Načini, postupci i elementi vrednovanja odgojno-obrazovnih postignuća učenika u osnovnoj i srednjoj školi proizlaze iz nastavnog plana i programa te Pravilnika o načinima, postupcima i elementima vrednovanja učenika u osnovnoj i srednjoj školi kao i pravila ponašanja učenika koje donosi škola. Prema Pravilniku elemente ocjenjivanja određenoga nastavnoga predmeta te načine i postupke vrednovanja izrađuje učitelj / nastavnik određenoga nastavnoga predmeta s nastavnicima istoga nastavnoga predmeta, odnosno srodnih područja.

Učitelji/nastavnici predmeta geografija na početku školske godine na **stručnim aktivima geografije ili srodnih predmeta** trebaju utvrditi elemente, načine i postupke vrednovanja u procesu zaključivanja ocjene. Stručni aktiv geografije je dužan uskladiti načine, postupke i elemente praćenja na lokalnoj i županijskoj razini iz predmeta geografija, odnosno srodnih područja.

S elementima ocjenjivanja, kao i načine i postupke vrednovanja, učitelj/nastavnik je dužan upoznati učenike, razrednika te stručnu službu škole. To je važno kako bi učenici znali što je potrebno znati i koliko opsežno za koju ocjenu. Tako se mogu samokontrolirati i sami snositi odgovornost za ocjene koje postižu.

* ***Elementi koje je potrebno pratiti u nastavi geografije su*:**
1. **Geografska znanja**
2. **Geografsko istraživanje i vještine**
3. **Kartografska pismenost**
4. **GEOGRAFSKA ZNANJA (usvojenost znanja)**

U ovu rubriku u imeniku upisujemo ocjene iz pisane i usmene provjere znanja.

1. **Usmeno provjeravanje znanja**

Pod usmenim provjeravanjem podrazumijevaju se svi oblici usmene provjere postignute razine ostvarenosti odgojno-obrazovnih ishoda učenika/ce koji rezultiraju ocjenom.

Usmeno provjeravanje i vrednovanje učeničkog znanja provodi se sustavno, u pravilu na svakom nastavnom satu, bez obvezne najave i uključuje sve obrađene nastavne sadržaje.

Iz usmenog provjeravanja učenik/ca može dobiti ocjenu iz geografskih znanja, geografskog istraživanja i vještina te kartografske pismenosti. Usmeno provjeravanje i vrednovanje provodi se kontinuirano tijekom nastavne godine. Usmeno provjeravanje traje do 10 minuta. Učenik/ca se može sam/a javiti za usmeno odgovaranje te, ukoliko je vremenski izvedivo, bit će ispitan/a. U danu kada piše pisanu provjeru, učenik može biti usmeno provjeravan samo iz jednoga nastavnog predmeta, odnosno iz dva nastavna predmeta ako taj dan nema pisanih provjera.

***Datum svake usmene provjere mora biti unesen u rubriku bilježaka***.

Učenik/ca se može ispričati jednom u obrazovnom razdoblju što se evidentira u rubrici Bilješke. Ispravljanje negativne ocjene iz usmenog provjeravanja moguće je na svakom nastavnom satu izuzev na satu pisanog provjeravanja i provodi se usmenim provjeravanjem.

Izostanak sa nastave dulji od tjedan dana odnosno sa više od dva uzastopna nastavna sata rješava se dogovorom između učitelja i učenika/ce.

Kriteriji vrednovanja kod usmenog provjeravanja:

Veliku odgovornost i važan zadatak ima učitelj/nastavnikprilikom usmene provjere znanja. On mora usmeno ispitivanje i određena pitanja koja će pitati ***unaprijed isplanirati***. Pitanja moraju biti jasna i tražiti konkretno određen sadržaj te trebaju biti logički povezana.

Na učitelju/nastavniku je također odgovornost i da stvori ***prihvatljiv ugođaj*** kako situacija ne bi bila stresna za učenika, a važno je imati na umu i da naše geste i pokreti mogu učeniku pomoći u davanju točnog odgovora.

Točnost učiteljeve/nastavnikove procjene povećava se s ***većim brojem pitanja i potpitanja***.

***Preduga ili pak prekratka ocjenjivanje*** nisu dobra. Kod prekratkog ispitivanja ispitivač je prikupio premalo informacija o učeniku i to automatski narušava kvalitetu ocjene, dok kod predugog ispitivanja ispitivačev sud se može svesti na nekoliko posljednjih odgovora ili prvih pitanja ovisno o tome što je ispitivač zapamtio. Dakle, ako se ispitivanje produlji, ispitivač može zaboraviti na prva postavljena pitanja ili posljednja postavljena pitanja i vlastitom selekcijom sjećanja omjera točnih i netočnih odgovora oštetiti učenika dajući mu slabu ocjenu.

Usmeno ispitivanje s obzirom na broj učenika koji su uključeni možemo podijeliti na: leteće usmeno ispitivanje (obuhvaća cijeli razred), ispitivanje pojedinih učenika (obuhvaća jednog učenika) ili ispitivanje grupe učenika (grupa učenika).

Učenika iz pojedinoga nastavnoga predmeta ocjenjuje učitelj/nastavnik koji poučava nastavni predmet.

Učitelj/nastavnik je dužan svaku ***ocjenu javno priopćiti i obrazložiti učeniku te priopćenu ocjenu upisati u imenik****.*

|  |
| --- |
| **KAKO USMENO ISPITIVATI?** |
| 1. PRIPREMA | Odabir pitanja različitog stupnja težine olakšat će vam ispitivanje i pridonijeti većoj objektivnosti. |
| 2. ISPITUJETEZNANJE, A NERUPE U ZNANJU | Usmeno ispitivanje ne bi trebalo biti unakrsno saslušavanje u kojem tražite slabe točke ispitivanog. Cilj je provjeriti dostignuće, trebali bi pokazati što znaju! Kako biste vidjeli gdje učenik stoji, ponudite mu za početak lakša pitanja tako da se težina može polako povećavati sve dok učenik ne dostigne svoju granicu. Tada se možete, ako ima vremena, vratiti korak natrag, na lakše zadatke, da biste jasnije odredili ocjenu. |
| 3. DOBROFORMULIRATIPITANJA | Pokušajte formulirati pitanja što jasnije i sažetije. Učenik mora znati na što točno ciljate. Preopća, predetaljna ili sugestivna pitanja kao i previše složena pitanja i potpitanja učeniku znatno otežavaju. |
| 4. VOĐENJERAZGOVORA | Čak i ako učenik nije točan u svim detaljima ili nakratko zaluta, nastavite slušati i nemojte ga prekidati odmah na početku izlaganja. Učenik treba dati priliku da se prilagodi situaciji. Uvuku li se velike grješke u odgovor, možete mu nekom natuknicom pružiti šansu da se sam ispravi. Traženje pogrješke ipak ne smije trajati predugo. |
| 5. ATMOSFERA | Završna ispitivanja su učenicima ozbiljna i presudna, stoga su po pravilu već dovoljno nervozni. Prijateljski ton, ne previše ozbiljno vođenje razgovora i poticajne primjedbe mogu uvelike pomoći.  |
| 6. OBJEKTIVNOST | Kao ispitivač, želite naravno objektivno ocjenjivati. Potpuno je ljudski da to ne uspijeva uvijek. Prije ispitivanja pokušajte još jednom osvijestiti sljedeće tendencije: -simpatični učenici dobrog uspjehu u školi često dobivaju bolje ocjene nego lošiji učenici. -prvi ispitanik je uvijek najstrože ocijenjen, kasnije postajemo blaži.  |
| 7. MENTALNEBLOKADE | Stres usmenog ispitivanja može lako dovesti do potpune blokade. U tom slučaju ne vršite pritisak na učenika, ponovite pitanje u pomalo izmijenjenom obliku, možda popraćeno nekim primjerom. Nemojte odmah pomagati, možete ponuditi ključne riječi ili alternativno pitanje.  |
| 8. OHRABRENJE | Signalizirajte učeniku kada je na pravom putu. To daje sigurnost i izvlači bolju izvedbu na vidjelo.  |

Kriteriji vrednovanja kod usmenog provjeravanja:

|  |  |  |  |  |  |
| --- | --- | --- | --- | --- | --- |
|  | Nedovoljan (1) | Dovoljan (2) | Dobar (3) | Vrlo dobar (4) | Odličan (5) |
| **Geografska znanja** | Ne pokazuje volju i želju za stjecanjem geografskih znanja, sposobnosti i vještina. Ne odgovara na postavljena pitanja i nije usvojio/la ključne pojmove. | Ponekad ne pokazuje volju i želju za stjecanjem geografskih znanja, sposobnosti i vještina. Djelomično i površno odgovara na postavljena pitanja, uz pomoć učitelja. | Ponekad nespreman/na iskazati geografska znanja, sposobnosti i vještine. Polagano i uglavnom točno odgovara na postavljena pitanja, uz pomoć učitelja. | Posjeduje i gotovo uvijek primjenjuje geografska znanja, sposobnosti i vještine. Sporije ali točno, logično i uglavnom argumentirano odgovara na postavljena pitanja uz eventualno postavljanje potpitanja. | Posjeduje iznadprosječna znanja, sposobnosti i vještine Brzo, točno, opširno, logično i argumentirano odgovara na postavljena pitanja. |
| **Geografsko istraživanje i vještine** | Ne razumije nastavne sadržaje i ne primjenjuje geografska znanja u svakodnevnom životu. Uz veliku pomoć učitelja nepotpuno i nesuvislo opisuje geografske pojmove i procese. Nesuvislo analizira kartografske, grafičke i slikovne priloge te donosi nelogične zaključke bez razumijevanja. | Ne razumije u potpunosti nastavne sadržaje i otežano primjenjuje stečena znanja. Uz znatnu pomoć učitelja na jednostavan način nabraja i opisuje geografske pojmove i procese. S pogreškama analizira kartografske, grafičke i slikovne priloge te nesamostalno donosi zaključke. | Uglavnom razumije nastavne sadržaje i djelomično primjenjuje stečena znanja. Uz pomoć učitelja izvodi zaključke i prosječno razumije geografske pojmove i procese. Nepotpuno analizira kartografske, grafičke i slikovne priloge te prosječno donosi zaključke. | Razumije nastavne sadržaje i uspješno primjenjuje stečena znanja. Uglavnom samostalno izvodi zaključke i razumije geografske pojmove i procese. Uspješno analizira kartografske, grafičke i slikovne priloge te uglavnom samostalno donosi zaključke. | U potpunosti razumije nastavne sadržaje, proširuje ih vlastitim iskustvom i primjenjuje u životnim situacijama. Samostalno izvodi zaključke i uočava uzročno-posljedične veze, geografske pojave i procese. Izrazito uspješno analizira kartografske, grafičke i slikovne priloge te samostalno donosi zaključke. |
| **Kartograf.****pismenost** | Pogrešno uočava geografske sadržaje na geografskoj karti.  | Površno uočava geografske sadržaje na geografskoj karti.  | Djelomično uočava geografske sadržaje na geografskoj karti.  | Točno uočava geografske sadržaje na geografskoj karti.  | Točno i precizno uočava geografske sadržaje na geografskoj karti.  |

1. **Pisana provjera znanja**

Pod pisanim provjeravanjem naučenog podrazumijevaju se svi oblici pisane provjere koji rezultiraju ocjenom pisanog uratka.

Pisane provjere čini kombinacija zadataka otvorenog i zatvorenog tipa.

* **Tipovi zadataka za pismeno provjeravanje ovise o vrsti nastavnih sadržaja**
* zadatci s ponuđenim odgovorima
* zadatci s mogućnošću (višestrukog) izbora
* zadatci pridruživanja
* zadatci preuređivanja
* zadatci sa slobodnim odgovorima
* zadatci s izostavljenim riječima
* zadatci s kratkim odgovorom
* zadatci korelacijskog tipa
* rješavanje slijepih karata, izrada dijagrama i sl.

Pisano provjeravanje provodi se poslije obrađenih i uvježbanih nastavnih sadržaja.

Plan (vrijeme pisanja i sadržaj pisanih provjera ) najavljuje se najkasnije mjesec dana prije provjere i upisuje se u e- dnevnik. U slučaju odstupanja, iz objektivnih razloga, od predviđenog termina pisanja pisane provjere znanja učenici će biti na vrijeme obaviješteni te će se u dogovoru s učenicima odrediti novi termin pisanja pisane provjere .

Iz pisanog provjeravanja učenik/ca može dobiti ocjenu iz geografskih znanja, geografskih vještina i kartografske pismenosti.

Ispravljanje negativne ocjene iz pisanog provjeravanja moguće je na svakom nastavnom satu izuzev na satu pisanog provjeravanja i provodi se usmenim provjeravanjem.

Kod pisanih provjera valja voditi računa o pravilnom pisanju geografskih imena.

Pisana provjera znanja predviđena je ***najmanje dva*** puta godišnje u trajanju od jednog školskog sata (npr. jedna u I. polugodištu i dvije u II. polugodištu).

Pisani ispit znanja je u pravilu vlastite izrade sa zadacima objektivnog tipa.

Optimalan broj nastavnih jedinica koje se mogu obuhvatiti pisanom provjerom, ovisno o uzrastu je 7 do 11 ili 12.

Razlikuju se pisane provjere u trajanju duljem od 15 minuta i kratke pisane provjere u trajanju do 15 minuta koje se, osim trajanjem, ***moraju bitno razlikovati opsegom nastavnoga sadržaja.***

***Kratke pisane provjere,*** tzv. KPP, obuhvaćaju manji dio nastavnog sadržaja, 3 do 4 nastavne jedinice. Primjerice, jednu nastavnu cjelinu možemo podijeliti na tri kratke pisane provjere koje upisujemo u bilješke o praćenju.

Ocjene pojedinačnih kratkih pisanih provjera unose se u prostor za bilješke uz nadnevak, redni broj provjere i broj bodova. Nakon što učitelj/nastavnik ocijeni i unese u bilješke najmanje tri kratke pisane provjere izvodi njihovu aritmetičku sredinu i jedinstvenu ocjenu unosi u rubriku za ocjene kao pisana provjera znanja. U tom slučaju nije potrebno raditi dužu pisanu provjeru. Takve pisane provjere najavljuju se najmanje tri ili pet dana prije održavanja.

Kod neočekivanih postignuća bodovni prag će se prilagoditi kvaliteti učeničkih radova.

U slučaju izostanka sa sata pisanog provjeravanja, provjeravanje se provodi prvi nastavni sat po povratku.

Izostanak s nastave dulji od tjedan dana odnosno s više od dva uzastopna nastavna sata rješava se dogovorom između učitelja i učenika/ce.

***U navedenim provjerama ispod 50% riješenosti učenik ne može dobiti pozitivnu ocjenu.***

***Intervali postotka bodova za pojedine ocjene kod kratkih pisanih provjera***

|  |  |  |  |  |  |
| --- | --- | --- | --- | --- | --- |
| **ocjena** | **1** | **2** | **3** | **4** | **5** |
| **Raspon 1** | do 50 % | 51 - 60 % | 61 - 80% | 81 - 90 % | 91 - 100% |
| **Raspon 2** | do 43% | 44 –56% | 57 – 72% | 73 – 86% | 87 – 100% |

* **Analiza testa (zadataka)**
* ispravljati u skladu sa shemom vrednovanja (stupnjevani / ponderirani zadatci su bolji!)
* % riješenosti ukazuje koji su zadatci prelagani ili preteški
* na osnovi postignutih rezultata donose se analize:
* marljivost / nemar učenika
* uspješan / neuspješan učitelj
* što stvara naročite poteškoće učenicima, ...
* neizostavno na satu poslije pisane provjere:
* učenicima pokazati ispravljene testove
* usmeno analizirati sve zadatke
* priopćiti i objasniti kriterij ocjenjivanja i postignute ocjene

Iz ***pismene provjere znanja*** mogu se dobiti i dvije ili tri ocjene ukoliko pismena provjera sadrži pored zadataka usvojenosti znanja, zadatke geografskih vještina i kartografske pismenosti koji se posebno vrednuju i ocjenjuju.

Pisani ispit ocjenjuje se na osnovu postignutog broja bodova koji je osnova za određivanje brojčane ocjene.

Učitelj/nastavnik je dužan obavijestiti učenike o opsegu sadržaja koji će se provjeravati i načinu provođenja pisane provjere.

Ocijenjeni pisani rad te druge vrste radova, učitelj/nastavnik je dužan dati učeniku na uvid i čuvati u školi do kraja školske godine.

Svaka je škola dužna za tekuću godinu imati ***okvirni vremenik pisanih provjera znanja*** koji se sastoji od popisa razrednih odjela i kalendara nastavnih dana te upisanih planiranih pisanih provjera. Izrađen je prema izvedbenome nastavnome planu i programu i rasporedu sati pojedinih razrednih odjela. Vremenik predlaže učitelj/nastavnik određenoga nastavnoga predmeta, a usklađuje i donosi učiteljsko/nastavničko vijeće.

Učitelj/nastavnik može na početku nastavne godine, u svrhu uvida u postignutu razinu znanja i kompetencija učenika u pojedinome razrednome odjelu provesti ***uvodno ili inicijalno provjeravanje***. Svako se inicijalno provjeravanje mora najaviti i provesti do kraja drugoga/trećeg tjedna od početka nastavne godine, a pisane inicijalne provjere ne ubrajaju se u broj planiranih pisanih provjera. Rezultat inicijalne provjere upisuje se u bilješke o praćenju učenika, ne ocjenjuje se te služi pravovremenome pružanju kvalitetne individualne informacije učitelju/nastavniku, učeniku i roditelju. Najbolje je upisati samo postotak riješenosti provjere.

1. **GEOGRAFSKO ISTRAŽIVANJE I VJEŠTINE**

U ovu rubriku u imeniku upisujemo ocjene iz usmene i pismene provjere viših dimenzija znanja, grupnog rada, individualnog rada, prezentacije i sl. (posebno poglavlje!)

Ciljano se pred učenike postavljaju problemski ili zahtjevniji zadaci kako bi se ispitalo njihovo konceptualno i proceduralno znanje.

Kod učenika se vrednuje sposobnost primjene naučenog, zaključivanje, povezivanje, interpretiranje, samostalno izvođenje zaključaka, samostalnost i vještina u izradi, analiziranju i uspoređivanju različitih dijagrama i grafikona, samostalnost u prikupljanju, analiziranju i uspoređivanju raznih statističkih podataka i drugih materijala (posteri, plakati).

Referati ili prezentacije se mogu izraditi 1-2 u tijeku godine.

1. **KARTOGRAFSKA PISMENOST**

Provjerava se točnost i preciznost u pokazivanju zadanih geografskih pojmova, sposobnost čitanja geografske karte uz pomoć kartografskih znakova, preciznost i vještina u određivanju geografskog smještaja zadanih točaka na geografskoj karti, pronalaženje određenih točaka uz zadane geografske koordinate te sposobnost i točnost u izračunavanju udaljenosti na geografskoj karti pomoću mjerila.

Cilj provjere je osposobiti učenike da se samostalno snalaze i služe geografskom kartom, da s lakoćom nauče povezivati stečeno činjenično znanje sa sadržajima geografske karte te da spoznaju važnost vlastite osposobljenosti uporabe geografskih karata u svakodnevnom životu.

Provjeravanje kartografske pismenosti može biti pisano i usmeno.

Može se primjerice kratkom pisanom provjerom za određene sadržaje zadati npr. „slijepa karta“.

***Elementi, oblici i indikatori vrednovanja i ocjenjivanja u nastavi geografije 2***

|  |  |  |
| --- | --- | --- |
| **ELEMENTI I OPIS OCJENJIVANJA** | **OBLICI VREDNOVANJA I OCJENJIVANJA** | **INDIKATORI VREDNOVANJA I OCJENJIVANJA** |
| **Geografska znanja (usvojenost znanja)** | -poznavanje i primjena ključnih pojmova-stupanj usvojenosti obrazovnih postignuća  | PisanoUsmeno | -točnost i kvaliteta odgovora -reakcija na postavljeno pitanje -samostalnost  |
| **Geografsko istraživanje i vještine****(uočavanje pojava i procesa)** | -praktične vještine (orijentacija u prostoru, izrada grafičkih priloga: profila, tematskih karata, dijagrama, ppt, plakata)-kognitivne vještine (analiza grafičkih priloga)  | PisanoUsmenoPraktično | -točnost, preciznost, samostalnost, preglednost -primjena statističkih i grafičkih metoda -prezentacijske vještine  |
| **Kartografska pismenost** | -poznavanje elemenata i sadržaja svih vrsta geografskih karata -uporaba geografskih karata  | PisanoUsmenopraktično | -orijentacija na geografskoj karti, -čitanje sadržaja karte -pravilno pisanje geografskih imena  |

 **Kriteriji ocjenjivanja iz geografije 2**

|  |  |
| --- | --- |
| **OCJENA** | **KRITERIJ** |
| **NEDOVOLJAN (1)** | **Usvojenost znanja:** Učenik nije usvojio osnovne geografske pojmove koji su važni za razumijevanje nastavnih sadržaja i ne razumije smisao pojmova. Ni pomoć učitelj ne zna iskoristiti. Pisana provjera: 0 – 39 % **Geografske vještine:** Ni uz pomoć nastavnika nije u stanju uočiti određene pojave i procese. Nesuvislo analizira kartografske, grafičke i slikovne priloge te donosi nelogične zaključke bez razumijevanja. **Kartografska pismenost:** Ne snalazi se na geografskoj karti. Pogrešno uočava geografske sadržaje. Ni uz navođenje učitelja ne zna pokazati osnovne sadržaje.  |
| **DOVOLJAN (2)** | **Usvojenost znanja:** Ne razumije u potpunosti nastavne sadržaje i otežano primjenjuje stečena znanja. Potrebna velika pomoć nastavnika koja se očituje u većem broju potpitanja i usmjeravanja prema točnom odgovoru. Pisana provjera: 40 - 55 % **Geografske vještine:** Uz veliku pomoć učitelja na jednostavan način nabraja i opisuje pojmove i procese. S pogreškama analizira kartografske, grafičke i slikovne priloge te nesamostalno donosi zaključke. **Kartografska pismenost:** Koristi kartu u učionici uz pomoć i navođenje učitelja i teško uočava sadržaje.  |
| **DOBAR** **(3)** | **Usvojenost znanja:** Uz pomoć učitelja uglavnom točno odgovara na postavljena pitanja. Razumije nastavne sadržaje i djelomično primjenjuje stečena znanja. Razumije gradivo, ali bez pojedinosti. Primjetne su nepotpunosti u znanju. Pisana provjera: 56 - 70% **Geografske vještine:** Uz pomoć učitelja izvodi zaključke i razumije pojmove i procese. Djelomično i nepotpuno izvodi zaključke pri analizi geografskih problema. Ponekad nespreman/na iskazati znanja, sposobnosti i vještine. Nepotpuno analizira kartografske, grafičke i slikovne priloge. **Kartografska pismenost:** Koristi kartu u učionici uz pomoć učitelja i u stanju je pokazati osnovne sadržaje. Pri tome mu treba više vremena.  |
| **VRLODOBAR (4)** | **Usvojenost znanja:** Sporije ali točno, logično i uglavnom argumentirano odgovara na postavljena pitanja uz postavljanje potpitanja. Razumije nastavne sadržaje i uspješno primjenjuje stečena znanja. Pisana provjera: 71 – 85 % **Geografske vještine:** Uglavnom samostalno izvodi zaključke i razumije pojmove i procese. Posjeduje i gotovo uvijek primjenjuje geografska znanja, sposobnosti i vještine Uspješno analizira kartografske, grafičke i slikovne priloge te uglavnom samostalno donosi zaključke. **Kartografska pismenost:** Točno uočava i prepoznaje sadržaje na karti, ali nedovoljno precizno. Uspješno koristi kartu i gotovo ne treba pomoć.  |

 **IV. VREDNOVANJE – provedba**

**Vrednovanje** je sustavno prikupljanje podataka u procesu učenja i postignutoj razini kompetencija: znanjima, vještinama, sposobnostima, samostalnosti i odgovornosti prema radu, u skladu s unaprijed definiranim i prihvaćenim načinima, postupcima i elementima, a ***sastavnice su:***

**1. Praćenje** - sustavno uočavanje i bilježenje zapažanja o postignutoj razini kompetencija i postavljenim zadacima definiranim kurikulumom i nastavnim planom i programom.

**2. Provjeravanje -** podrazumijeva procjenu postignute razine kompetencija u nastavnome predmetu ili području i drugim oblicima rada u školi tijekom školske godine.

**3. Ocjenjivanje** - pridavanje brojčane ili opisne vrijednosti rezultatima praćenja i provjeravanja učenikovog rada prema sastavnicama ocjenjivanja iz predmeta geografija.

**Kriterij za objektivno ocjenjivanje** je osnovni problem nastavne prakse i upravo oko tog pitanja javlja se najviše nesuglasica i sukoba.

Kako ne postoje u potpunosti pouzdani objektivni mjerni instrumenti za ocjenjivanje, presudnim se smatra ***moralni lik učitelja/nastavnika***.

Pod tom sintagmom se podrazumijeva učiteljevu/nastavnikovu savjesnost, odgovornost, iskrenost, dosljednost, korektnost, humanost i dr., prema nastavnom radu, pa tako i prema samom ocjenjivanju učenika.

Iako učitelji/nastavnici prepoznaju važnost ocjene za učenika i dalje je koriste kao *sredstvo discipliniranja* što nije u skladu sa suvremenim obrazovnim kretanjima.

Na temelju informacija koje ispitivač (učitelj, nastavnik) dobije ispitivanjem znanja učenika daju se ocjene.

Samo ispitivanje je važan i delikatan postupak u kojemu se pitanjima i potpitanjima ***potiče učenika da pokaže znanje*** (a ne da se učenika dovodi u situaciju da pokaže što ne zna) o nekom sadržaju.

Ispitivač tijekom ili nakon odgovora procjenjuje vrijednost odgovora i svoju procjenu obično izražava brojem od 1 do 5. Ova ljestvica je sasvim dovoljna i u rubrike se ne smiju dodavati različiti znakovi i simboli pored ocjene. Sva dodatna pojašnjenja ocjene upisujemo u rubriku bilješke.

U praznu rubriku ocjenske rešetke može se upisati ocjena koju je učenik dobio eventualnim pravovremenim ispravkom tj. usmenim odgovorom nakon dobivanja loše ocjene što se objašnjava bilješkom s datumom.

*Poboljšane ocjene ispravka prilikom zaključivanja bi trebalo obavezno uzeti u obzir.*

|  |
| --- |
| **Nužni pomaci na području provjeravanja i ocjenjivanja znanja** |
| **OD** | **PREMA** |
| Kampanjsko provjeravanje znanja ›››→ | Redovno provjeravanje znanja |
| Traženje pogrešaka i neznanja ›››→ | Traženje znanja |
| Naglasak na količini znanja ›››→ | Naglasak na kvaliteti znanja |
| Pretežito usm. ili pis. provjeravanje ›››→ | Kombinacija različitih oblika provjeravanja |
| Usmjerenost prema rezultatima ›››→(naglasak na ocjenama) | Usmjerenost u sam proces učenja (naglasak na povratnim informacijama) |
| Pretežito sumativno provjeravanje ›››→ | Naglasak na dijagnostičkom i formativnom provjeravanju |

Tijekom praćenja učenikova razvoja učitelj/nastavnik **u rubriku bilježaka u imeniku** upisuje samo ona zapažanja koja su u praćenju učenika uočljiva, učeniku i roditelju razumljiva te koja nastavniku mogu pomoći u konačnome ocjenjivanju uspjeha iz predmeta geografija.

U rubrici ***opisnog ocjenjivanja učenika*** uz obrazloženje ocjene učenikovog postignuća iz pojedinog elementa ocjenjivanja nalazi se i osvrt na ispunjavanje eventualne radne bilježnice (ukoliko je učenici imaju ona je redovita domaća zadaća nakon obrađenog gradiva), redovitost u pisanju domaćih zadaća, doprinos u skupnom znanju, aktivnost i interes za nastavne sadržaje, odnos prema radu te suradnja s učenicima i učiteljem/nastavnikom.

***Sudjelovanje, a posebice uspjeh na natjecanju iz geografije treba posebno vrednovati***.

Opisna ocjena može iskazati vrlinu ili manu učenika u radu, a konačna ocjena može imati brojčani oblik.

Najuspješniji oblik ocjenjivanja bi bio ***kombinacija opisnog i brojčanog načina ocjenjivanja***.

|  |
| --- |
| **Neki prijedlozi za bilješke o radu učenika** |
| -učenik znatno napreduje u odnosu na početak šk.god. | -učenik ne pokazuje znakove napretka  |
| -učenik ima odgovarajuće predznanje  | -učenik ima nedostatno predznanje  |
| -učenik ima razvijene radne navike  | -učenik ima nerazvijene radne navike  |
| -razvidni su iznimno zanimanje i motivacija učenika  | -učenik je nezainteresiran i nemaran, slaba motivacija  |
| -učenik je kreativan u učenju i radu  | -logičko povezivanje je otežano  |
| -nastavne sadržaje uči s razumijevanjem  | -ne poznaje nastavne sadržaje, uči bez razumijevanja  |
| -učenik ima dobre metode učenja  | -pogrešni načini učenja  |
| -bogat rječnik i slikovito izražavanje  | -rječnik siromašan, izražavanje otežano  |
| -izražene sposobnosti koncentracije  | -otežano koncentriranje na sadržaj  |
| -samopouzdan, kreativno primjenjuje stečena znanja  | -pokazuje strah i nesigurnost  |
| -redovito ima potreban školski pribor  | -ne nosi potreban školski pribor  |
| -uspješno aktualizira nastavne sadržaje  | -učenik učestalo ometa nastavu  |
|  | -učenik se opravdao |

|  |
| --- |
| **Praćenje kvalitete usvojenih odgojnih vrijednosti (moguće bilješke)** |
| - zadatcima pristupa odgovorno i savjesno  |
| - suradničkim odnosom je primjer drugima  |
| - marljiv je i ozbiljan u radu  |
| - marljiv je i postiže solidne rezultate  |
| - uljudno se ponaša  |
| - rado pomaže manje uspješnim učenicima  |

* **Ostale ocjenjivačke aktivnosti i tehnike**

Premda su pismene i usmene provjere znanja najučestalije ocjenjivačke tehnike, ne smijemo zaboraviti i na **ostale ocjenjivačke aktivnosti i tehnike** koje koristimo u nastavi. Koliko različitih ocjenjivačkih tehnika će nastavnik uključiti u svoj rad i u kojoj mjeri ovisi o njegovom preferiranom načinu rada, uvjetima u kojima radi, ali i potrebama svojih učenika.

***a) samostalni pisani radovi***- kroz takav oblik rada učenika možemo ocjenjivati odnos učenika prema radu, njegove vještine, kreativnost, kritičko mišljenje, povezivanje usvojenog znanja s konkretnim primjerima iz stvarnog života.

***b) prezentacije***- manje kompleksno izlaganje na određenu temu. Tema takve prezentacije može biti zadana od strane nastavnika ili odabrana prema preferencijama učenika. Naravno, važno je da bude povezana s nastavnim gradivom i predmetom. Treba znati da nemaju svi učenici jednake organizacijske vještine i sposobnosti izlaganja i to je potrebno uzeti u obzir

***c) projekt*** - sudjelovanje u izradi nacrta i realizaciji projekta potiče učenike na samostalno učenje, preuzimanje odgovornosti, timski rad, rješavanje problema, i dr.

* **Provjeravanje i vrednovanje praktičnih radova**

Praktični radovi uključuju izradu i analizu te prezentaciju grafičkih priloga (profila, tematskih karata, dijagrama, prezentacija ..), uporabu geografskih karata i orijentaciju u prostoru.

**Kriterij vrednovanja praktičnih radova:**

|  |  |  |  |  |  |
| --- | --- | --- | --- | --- | --- |
|  | **Nedovoljan (1)** | **Dovoljan** **(2)** | **Dobar** **(3)** | **Vrlo dobar (4)** | **Odličan** **(5)** |
| **Izrada, analiza i prezentacija grafičkih priloga** | Nema rada. | Sadržaj je nerazumljiv i nejasan. Pri izlaganjučita tekst koji ne razumije. Na postavljena pitanja ne zna odgovor. Izgled neuredan i nepregledan. Koristi jedan do dva izvora. Dio izvora nepouzdan.  | Sadržaj je nejasan i sadrži pogreške. Pri izlaganju jako nesiguran/na, čita (učestalo koristi podsjetnik) Izgled nepregledan, bez sustavnog redoslijeda. Koristi manji broj izvora ili samo jedan izvor. Dio izvora je nepouzdan. | Neprimjerena količina teksta i korišteni nerazumljivi pojmovi. Poznaje sadržaj uz manju nesigurnost (na većinu pitanja zna odgovor, učestalo koristi podsjetnik). Izgled nije u potpunosti pregledan. Koristi različite, pouzdane izvore znanja. | Sadržaj je točan, jasan, količina teksta primjerena. Izvrsno poznaje sadržaj (zna odgovor na sva postavljena pitanja). Pri izlaganju samostalan/na. Govor točan i razumljiv. Struktura rada na visokoj razini. Izgled uredan, pregledan, sustavan. Koristi različite, pouzdane izvore znanja. |
| **Kartografska pismenost i orijentacija u prostoru** | Ne prepoznaje geografske sadržaje na geografskoj karti u učionici niti uz veliku pomoć učitelja i ne koristi se geografskom kartom u prostoru na terenskoj nastavi. | Koristi geografsku kartu u učionici uz pomoć učitelja i teško uočava geografske sadržaje, slabo se orijentira u prostoru na terenskoj nastavi. | Koristi geografsku kartu u učionici uz pomoć učitelja i prosječno se orijentira u prostoru na terenskoj nastavi. | Uspješno koristi geografsku kartu u učionici i pri orijentaciji u prostoru na terenskoj nastavi. |  Izrazito uspješno koristi geografsku kartu u učionici i pri orijentaciji u prostoru na terenskoj nastavi. |

Ispravljanje negativne ocjene iz praktičnog provjeravanja moguće je na svakom nastavnom satu izuzev na satu pisanog provjeravanja i provodi se ponavljanjem praktičnog rada i usmenim provjeravanjem.

* **Provjeravanje i vrednovanje domaćih zadaća**

Ostale domaće zadaće nalaze se napisane i/ili zalijepljene u bilježnici i provjeravaju se sljedeći nastavni sat.

**Kriterij vrednovanja domaćih zadaća:**

|  |  |  |  |  |
| --- | --- | --- | --- | --- |
| **Nedovoljan (1)** | **Dovoljan****(2)** | **Dobar****(3)** | **Vrlo dobar****(4)** | **Odličan****(5)** |
| Nema zadaće. | Sadržaj je nerazumljiv i nejasan. Izgled neuredan i nepregledan. Pri izlaganjučita tekst koji ne razumije. | Sadržaj je nejasan i sadrži pogreške. Izgled nepregledan, bez sustavnog redoslijeda. Pri izlaganju jako nesiguran/na, čita. | Neprimjerena količina teksta i korišteni nerazumljivi pojmovi. Izgled nije u potpunosti pregledan. Pri izlaganju pomalo nesiguran/na. | Sadržaj je točan, jasan, količina teksta primjerena. Izgled uredan, pregledan, sustavan. Pri izlaganju samostalan/na. Govor točan i razumljiv. |

* **Nošenje pribora za rad**

Učenici su dužni na svaki nastavni sat nositi odgovarajući udžbenik, bilježnicu, geografski atlas ili kartu Republike Hrvatske za učenike osmih razreda te pribor za pisanje (grafitnu ili tehničku olovku i gumicu, kemijsku olovku sa plavom ili crnom tintom, osnovne drvene bojice, škare, ljepilo i ravnalo).

Nenošenje pribora potrebnog za nastavu geografije evidentira se u rubriku Bilješki.

**V. PRAĆENJE**

Praćenje učenika/ce upisuje se u rubriku Bilješke te služi praćenju rada i napretka u radu i dio je ukupnog procesa vrednovanja tijekom nastavne godine.

U rubriku Bilješke upisuje se

* sadržaj koji se usmeno, pisano ili praktično provjerava i vrednuje
* zapažanja o kvaliteti i točnosti usmenog odgovora učenika/ce
* broj ostvarenih/mogućih bodova na pisanoj provjeri
* nošenje pribora za rad
* isprika
* zapažanja o sposobnosti, marljivosti i zalaganju učenika/ce, odnosu prema radu, učiteljima, drugim učenicima te školskoj imovini, napredovanje ili nazadovanje u radu i slično

**VI. PRAĆENJE I VREDNOVANJE UČENIKA S TEŠKOĆAMA**

Učenik/ca s teškoćama u razvoju svladava nastavni program prema redovnom nastavnom programu uz primjenu individualnih i individualiziranih postupaka, produženih stručno-rehabilitacijskih tretmana ili prema prilagođenom programu, integracijom u razredne odjele ili u posebnom razrednom odjelu.

Prilagodba programa primjerenog njihovim sposobnostima uključuje:

- rasterećenje sadržaja za koje se pretpostavlja da ih učenici neće moći usvojiti te koncentriranje istih oko osamostaljivanja i osposobljavanja učenika/ce za samostalni život i rad

- pojmovi koji se trebaju usvojiti su poglavito na razini prepoznavanja

- ishodi koje je potrebno postići su prisjećanje, prepoznavanje, nabrajanje, imenovanje, razlikovanje, uspoređivanje, opisivanje i memoriranje što ne mora značiti nužno i razumijevanje

- sažimanje sadržaja teorijskog tipa isticanjem bitnog

- vođenje praktičnih zadataka postupno uz jasna i razumljiva obrazlaganja

- reduciranje zadataka u dijelove prema očekivanim vremenskim okvirima

- omogućavanje alternativnih načina rješavanja zadataka (usmeno, pismeno, izrada mapa i grafikona, korištenje slikovnog materijala i sl.)

- korištenje različitih vrsta podražaja (vidne, slušne, dodirne) odnosno interesantniju prezentaciju sadržaja

- primjenjivanje memorijskih tehnika, upotrebu slikovnih podsjetnika, vizualizacije i samostalno izrađenih kognitivnih mapa

- omogućavanje duljeg vremena za rad, vježbanje i ponavljanje bitnih dijelova sadržaja uz češću provjeru razumijevanja

- doziranje vremena ispitivanja (češće, kraće provjere manjih cjelina) te omogućavanje izbora načina (radije pisano nego usmeno) ili alternativnih metoda (grafičke, audio, video prezentacije i sl.), korištenje dopunskih pitanja te jednostavna i precizna formulacija pitanja

- povremena kontrola i nadzor pri uporabi radne površine te praćenje rada na nastavnom satu

- poticanje odgovornosti i samostalnosti

- češće provjeravanje i poticanje napretka

- pozitivno potkrepljivanje poželjnog ponašanja, uspjeha, napretka

Predmetni učitelj prilagodit će sposobnostima i potrebama svakog pojedinog učenika/ce ciljeve nastave geografije, aktivnosti za učenike te metode i oblike rada, nastavna sredstava i pomagala.

Kod učenika s teškoćama vrjednovati će se odnos prema radu i postavljenim zadatcima te odgojnim vrijednostima.

Vrednovanje će poticati učenike na aktivno sudjelovanje u nastavi i izvannastavnim aktivnostima. Načini i postupci vrednovanja usklađeni su sa preporukama stručnog tima.

Učenici koji imaju teškoće u glasovno-govornoj komunikaciji provjeravat će se u pisanom obliku. Kod učenika koji imaju izražene teškoće u pisanoj komunikaciji provjeravat će se u usmenom obliku.

Vrednovanje se vrši tako da dodijeljena ocjena djeluje poticajno i motivirajuće!

**VII. IZVOĐENJE ZAKLJUČNE OCJENE**

**Zaključna ocjena** iz nastavnoga predmeta Geografija na kraju nastavne godine ne mora proizlaziti iz aritmetičke sredine svih upisanih ocjena, osobito ako je učenik pokazao napredak u drugom polugodištu.

Zaključna ocjena na kraju svakog obrazovnog razdoblja ***ne može biti manja od aritmetičke sredine upisanih ocjena*** u pojedinom obrazovnom razdoblju.

Pri zaključivanju ocjena na kraju nastavne godine učenicima koji imaju prosjek najmanje 2,40; 3,40 ili 4,40 može se omogućiti ukoliko žele odgovarati za veću ocjenu.

Zaključivanje ocjena iz nastavnog predmeta izvodi se i objavljuje na zadnjem nastavnom satu drugog polugodišta.

Zaključna ocjena iz svakog nastavnog predmeta na kraju nastavne godine, u pravilu ne može biti manja od aritmetičke sredine zaključne ocjene na kraju prvog obrazovnog razdoblja i upisanih ocjena u drugom obrazovnom razdoblju.

Zaključnu ocjenu za nastavni predmet geografija utvrđuje učitelj/nastavnik koji je izvodio nastavu.

U slučaju izvođenja zaključne ocjene kada je teže procijeniti koju zaključnu ocjenu učenik zaslužuje, treba uzeti u obzir redovitost u radu na temelju bilješki (rješavanje radne bilježnice, domaće zadaće, aktivnost na satu, izrade referata, prezentacija, plakata, i dr.).

Ukoliko je lošija ocjena na vrijeme ispravljena onda ju ne bi trebalo uključivati u prosjek, već samo računati ispravak.

*• Zbog novih uloga koje će školske ocjene imati u pedagoškom vođenju nastavnog procesa tijekom obveznoga školovanja, treba izbjegavati prečesto dodjeljivanje najviših ocjena jer se gubi pedagoški i dokimološki smisao i uloga školskih ocjena*.

**VIII. NEKE KORISNE DOKIMOLOŠKE PREPORUKE**

**1.** Pokušati izbjeći u prva dva mjeseca nastave u imenik upisati kao prvu ocjenu jedinicu! Pa, tko ima volje učiti ako na kraju prvog mjeseca nastavne godine u imeniku ima upisane tri ili šest jedinica?

**2.** Ako ste u dilemi između dvije ocjene koje trebate dodijeliti za neki učenikov rad, uvijek se opredijelite za višu ocjenu! Manja je vjerojatnost da će te pogriješiti.

**3.** Rezultate prvog inicijalne provjere na početku nastavne godine iskažite u postotku ili u broju točnih i netočnih odgovora, a rezultate usmeno komentirajte učenicima dajući im upute za učenje i prognozu za njihov uspjeh koji će ovisiti o tome koliko će poslušati vaše preporuke!

**4.** Nikad nemojte zaključivati ocjene na temelju izračunavanja prosječne ocjene za sve učenikove ocjene (iz drugih predmeta) zapisane u imeniku!

**5.** Ne čitati ocjene iz imenika na roditeljskom sastanku, čak niti u slučajevima kada učenik/ca ima sve ocjene 5! Ostali roditelji će lako zaključiti zašto imena njihove djece nisu pročitana!

**6.** Učenicima treba na prvome satu objasniti kriterije i pravila kojih se nastavnik pridržava pri dodjeljivanju određenih ocjena. To je dio didaktičkog ugovora između vas i učenika.

**7.** Ne zaboravite nikad da je osnovna škola obvezna i kao takva ne treba biti selektivna!

**8.** Nakon svake dodijeljene negativne ocjene učeniku, upitajte se što možete poduzeti da mu pomognete u postizanju boljeg uspjeha! Procijenite pritom sve objektivne i subjektivne uvjete!

**9.** Nisu školske ocjene jedino sredstvo za motiviranje učenika na učenje! Iz dokimoloških istraživanja je poznato da čak i pretjerivanje s dodjelom pozitivnih ocjena smanjuje učenikovu motivaciju!

1**0.** Uključite i učenike u definiranje kriterija ocjenjivanja, kao i pri rješavanju dokimoloških dilema.

**11.** Sva djeca vole učiti, samo ne vole kad ih se na to prisiljava (školskim ocjenama)!

**12.** Vratimo se **izvornom značenju opisnih pridjeva** koji stoje pored pet brojčanih ocjena! Uz uvažavanje tih opisnih pridjeva (dovoljan, dobar...) te će brojevima iskazane ocjene biti mnogo objektivnije i korisnije za reguliranje procesa učenja i poučavanja!

 Ono čime je ocjenjivač zadovoljan opisuje se **riječju/ocjenom dobro**. To znači da je ocjenjivač zadovoljan učenikovim postignućem, tj. da je učenik napravio ono što se očekivalo.

•Tek ako kakav učenikov rad odnosno ispitni rezultat nadmašuje očekivanja to se opisuje **riječima/ocjenom vrlo dobro**, što bi trebalo značiti da je ocjenjivač zadovoljan iznad svih očekivanja, odnosno da učenikovo postignuće zahtijeva isticanje kvalitete rada i uložena napora.

• Ako se koji učenici posebno istaknu originalnošću i kvalitetom svojega rada, uloženim naporom i čime sličnim što se ističe u odnosu na ostale, to označavamo **riječima/ocjenom izvrsno ili odlično**. Takvih obično nema mnogo pa prema tome ni tu riječ/ocjenu ne bi trebalo odveć često dodjeljivati za postignute rezultate, odnosno ne bi ju trebalo dijeliti velikom broju učenika jer se uz takvo pretjerivanje gubi smisao istinskoga značenja te ocjene.

**Riječ dovoljan** dodjeljuje se uz ocjenu 2, a to znači da se procjenjuje da učenik može i treba postići više, odnosno da se od njega očekuje bolji uspjeh i dodatni napor. To također znači da je učenik dostigao postignuće toliko da zadovoljava minimum što je svim učenicima poznat kao polazište za ocjenjivanje ili to, pak, nekim učenicima najviše (maksimum) što mogu dosegnuti.

**Glavna literatura i izvori:**

* Matas, M. (1998.): Metodika nastave geografije, HGD Zagreb.
* Krešimir Milošević, prof.geog.
* Metodički priručnik za nastavni predmet Geografija u 5. razredu osnovne škole
* Pravilnik o načinima, postupcima i elementima vrednovanja učenika u osnovnoj i srednjoj školi; NN 82/2019)